16.

ag tabhairt dá haire, i ndáil leis na seacht gcoinníoll a bhunaigh an Pharlaimint ina rún an 21 Deireadh Fómhair 2021, go measann an Coimisiún go bhfuil “dul chun cinn suntasach déanta ag an nGníomhaireacht le bliain go leith anuas”, ach “gur gá tuilleadh fós a dhéanamh”; á mheas seo a leanas i gcás gach ceann de na seacht gcoinníoll: (a) á chur in iúl díomá uirthi nach bhfuil an Ghníomhaireacht fós in ann ceanglas Rialachán (AE) 2019/1896 a chomhlíonadh, lena ndearnadh foráil maidir le 40 monatóir ar chearta bunúsacha (FRManna) ar a laghad a earcú faoi mhí na Nollag 2020; á chur in iúl gurb oth léi nach ndeachaigh ach 20 FRM ar an iomlán i seilbh oifige faoin dáta seo, agus gur ar leibhéal AD atá 5 acu sin agus ar leibhéal AST 15 acu, agus dá bhrí sin go bhfuill moill shuntasach ann maidir leis an gcéad choinníoll a chomhlíonadh mar a leagadh amach in urscaoileadh 2019; ag tabhairt dá haire go bhfuil na céimeanna eile earcaíochta faoi rialú FRO, agus go ndéantar go neamhspleách ar oifig an stiúrthóra feidhmiúcháin iad; ag tabhairt dá haire go ndearna FRO an nós imeachta chun an dara grúpa de 20 FRM a earcú sa ghrúpa feidhme AD a chur i gcrích ag deireadh mhí Feabhra 2022, ach nach bhfuil siad dulta i seilbh oifige go nuige seo; á chur in iúl gurb oth léi go raibh 8 as an 20 FRM breise sin fostaithe cheana féin i ngrúpa feidhme AST, agus gur gá, dá bhrí sin, glao comhlántach ar iarratais a sheoladh; á chur in iúl gur geal léi an comhoibriú idir an Ghníomhaireacht agus Gníomhaireacht an Aontais Eorpaigh um Chearta Bunúsacha san earcaíocht sin; (b) ag tabhairt dá haire gur earcaíodh an triúr leas-stiúrthóirí feidhmiúcháin go léir agus gur tháinig siad isteach sa Ghníomhaireacht; (c) ag tabhairt dá haire gur shínigh an stiúrthóir feidhmiúcháin, an 25 Feabhra 2022, an nós imeachta oibriúcháin caighdeánach maidir leis an sásra chun maoiniú a tharraingt siar, nó chun gníomhaíochtaí na Gníomhaireachta a chur ar fionraí nó a fhoirceannadh, nó gan iad a sheoladh; ag tabhairt dá haire go gceanglaítear le hAirteagal 46 de Rialachán (AE) 2019/1896 ar stiúrthóir feidhmiúcháin na nGníomhaireachtaí gníomhaíochtaí a chur ar fionraí, a fhoirceannadh nó gan iad a sheoladh i gcás ina bhfuil rioscaí ann do sháruithe ar chearta bunúsacha; ag tabhairt dá haire nach ndearna an Ghníomhaireacht meastóireacht ar a gníomhaíochtaí sa Ghréig, cé go léiríonn na tuarascálacha ó institiúidí na mBallstát, ó Chomhairle na hEorpa, agus ó na Náisiúin Aontaithe go raibh oibríochtaí á ndéanamh ag an nGníomhaireacht i ranna ina raibh sáruithe ar chearta bunúsacha á ndéanamh ag an am céanna; á chur i bhfáth gurb ionann comhlíonadh an choinníll dá dtagraítear i bpointe (g) den mhír seo (maidir le hoibríochtaí a chur ar fionraí san Ungáir) agus cuid ábhartha de chur chun feidhme ceart Airteagal 46 de Rialachán (AE) 2019/1896 mar atá foirmlithe sa choinníoll sin; (d) ag tabhairt dá haire gur shínigh an stiúrthóir feidhmiúcháin, i mí Aibreáin 2021, an nós imeachta caighdeánach oibriúcháin athbhreithnithe maidir le sásra SIR lena sainítear ról an FRO sa phróiseas; ag tabhairt dá haire gur thíolaic an stiúrthóir feidhmiúcháin agus an FRO tuarascáil maidir le cur chun feidhme praiticiúil an nóis imeachta sin, agus gur thángthas ar chonclúid go bhfuil gá leis an nós imeachta a athbhreithniú tuilleadh; á chur i bhfáth, ina theannta sin go ndéantar obair leantach ar shásra SIR, cé nach ndéantar imscrúdú a thionscnamh go huathoibríoch, agus go gcuirtear ar chumas an FRO a bheith chun tosaigh; ag tabhairt dá haire nár shocraigh an Ghníomhaireacht spriocdhátaí leis na Ballstáit go fóill maidir le cathain is gá dóibh freagairt do SIR; (e) tá rialacha speisialta glactha ag an nGníomhaireacht chun neamhspleáchas an FRO a áirithiú, d’earcaigh sí agus ghlac sí FRO nua mar aon le leas-FRO; ag tabhairt dá haire go bhfuil straitéis agus plean gníomhaíochta um chearta bunúsacha tarraingthe suas ag an nGníomhaireacht, agus gur ghlac sí curaclam speisialaithe um oiliúint ar chearta bunúsacha don FRManna agus go bhfuil athbhreithniú déanta aici freisin ar a sásra um ghearáin; (f) ag tabhairt dá haire go bhfuil cur chun feidhme tionscadail bainistithe inniúlachtaí tugtha chun críche ag an nGníomhaireacht agus gur ghlac sí beartas bainistithe eolais breisluacha agus riachtanais eolais, a bhfuil uasdátú déanta air agus feabhsuithe nua ann, agus go bhfuil cur chun feidhme chlár claochlaithe na roinne maidir le feasacht staide agus faireachán agus measúnú ar acmhainní daonna fós ar siúl; ag tabhairt dá haire go bhfuil an spriocdháta chun moladh 5 a chur chun feidhme go hiomlán curtha siar ag an nGníomhaireacht go dtí an 30 Meitheamh 2022, níos faide ná an tréimhse ama le haghaidh cur chun feidhme a leagtar amach i dtuarascáil speisialta na Cúirte, i gcomhthéacs anailís fhoirmiúil chun riachtanais foirne na Gníomhaireachta a shainaithint, go háirithe i réimsí na hanailíse riosca agus an mheasúnaithe leochaileachta; (g) ag tabhairt dá haire go bhfuil an Ghníomhaireacht fós ag feidhmiú san Ungáir, cé gur chinn Cúirt Bhreithiúnais an Aontais Eorpaigh (“an Chúirt Bhreithiúnais”) i gcás a thionscain an Coimisiún nach luíonn gníomhaíochtaí na hUngáire le Treoir 2008/115/CE (4) ná leis an gCairt um Chearta Bunúsacha an Aontais Eorpaigh; ag tabhairt dá haire go bhfuil cúnamh oibríochtúil á chur ar fáil ag an nGníomhaireacht maidir leis na hoibríochtaí sin um fhilleadh; ag tabhairt dá haire go bhfuil cosaintí breise curtha i bhfeidhm agus go ndéantar gach iarraidh ar thacaíocht ón Ungáir a mheasúnú de réir an cháis; ag tabhairt dá haire gur iarr FSWG ar an nGníomhaireacht a cuid gníomhaíochtaí tacaíochta san Ungáir a chur ar fionraí; ag cur béim ar an bhfíoras go dtugann an breithiúnas ón gCúirt Bhreithiúnais treoir shoiléir don stiúrthóir feidhmiúcháin maidir le hAirteagal 46 de Rialachán (AE) 2019/1896 a chur chun feidhme agus gníomhaíochtaí san Ungáir a chur ar fionraí. á mheas nár chomhlíon an Ghníomhaireacht na coinníollacha a leagtar amach sa rún ón bParlaimint an 21 Deireadh Fómhair 2021 ach i bpáirt; á iarraidh ar an nGníomhaireacht treochlár mionsonraithe a chur faoi bhráid an údaráis um urscaoileadh maidir leis an gcaoi a bhfuil sé i gceist aige na hábhair imní atá fós gan réiteach a chomhlíonadh, mar aon le hamchlár soiléir agus mionsonraithe le haghaidh na ngníomhaíochtaí sin; ag tathant ar an nGníomhaireacht, ina theannta sin, gach beart is gá a mhol imscrúdú OLAF a ghlacadh go tapa, i gcomhréir leis an reachtaíocht atá i bhfeidhm, agus an t-údarás um urscaoileadh a chur ar an eolas gan mhoill faoi raon feidhme agus amlíne na n-imeachtaí sin; á chur i bhfios go láidir gurb ionann freagairt na Gníomhaireachta agus gné bhunriachtanach a bhfuil meastóireacht le déanamh uirthi sa nós imeachta um urscaoileadh don bhliain airgeadais 2020;